  Майя Бывальцева Выль ар праздникъёс вылтӥ Удмуртиын 46 сюрс 500 туристъёс шутэтскизы. Иворъёсъя «Удмуртия» агентстволы со сярысь веразы элькунысь Лулчеберетъя но туризмъя министерстволэн туризмъя ёзэтаз. Тужгес трос адями ветлӥз Шаркан ёросэ — отчы 15 сюрс 200 адями вуылӥз. Кыкетӥ интыын — Сарапул ёрос (11 сюрс 800 адями), куинетӥын — Вотка (5 сюрс 400 адями). Тодэ вайытом, кылем арын лэсьтэм рейтингъя, элькунысь туризмъя объектъёсы 80 сюрслэсь трос адями вуылӥз. Но, кызьы валэктӥзы иворъёсъя «Удмуртия» агентстволы, таяз арын лыдъян выль сямен мынӥз. «Кылем арын ми калыкез туристъёслы но турист луисьтэмъёслы ӧм люкылэ, пӧртэм объектъёсы ветлэм муртъёсты лыдъяллямы. Мукет сямен вераса, лыдъямы Чайковскийлэн музей-юртаз ветлэм Воткаын улӥсьёсты. Нош таяз арын ми туристъёсты гинэ лыдъямы. Туристъёс — со асьме доры мукет улосвылъёсысь лыктӥсьёс яке Удмуртиын улӥсьёс, кин туризмъя объектъёсын тодматскон понна асьсэ карзылэсь но ёроссылэсь палэнэ потазы», — веразы министерствоын. Ӧнерчиослэн чакламзыя, 46 сюрс 500 туристъёс — 8 нуналъем каникулъёс понна «умой возьматэт». Кызьы ивортэ Удмуртиысь тӧролэн но кивалтэтлэн пресс-службазы, таяз арын туризм удысын валтӥсь ӧр «Камский берег» ик луэ — сое азинтыны федерал коньдэтысь 121 миллион манет но элькун коньдэтысь 50 миллион манет висъялозы. Со сяна, Грак ёросысь Баба Ягалэн выжыкыл резиденциезлы коньдонэн юрттэт сётон сярысь пумкылъян кутэмын. Та удысын бадӟым ужрадъёс пӧлын — туризмъя видеопрезентациосъя «Диво России» фестивальлэн улосвыл люкетэз, Ижкарын со оштолэзе ортчоз, озьы ик Удмуртилы фотоадӟытон, со Китайысь Аньхой провинциын луоз. Выжыкылъёсысь геройёс Тол Бабай дорын куноын Тегъёс: Туризм Удмуртия Лулчеберетъянотуризмъяминистерство Удмуртиысьтуризм Выльар  